b'\n_START_ARTICLE_\nRit\n_START_SECTION_\n\xc3\x8en masonerie\n_START_PARAGRAPH_\n\xc3\x8en Francmasonerie, cuv\xc3\xa2ntul rit are dou\xc4\x83 \xc3\xaen\xc8\x9belesuri: lucrare, sau ritual adic\xc4\x83 "ansamblul de ceremonii \xc8\x99i reguli care se practic\xc4\x83 \xc3\xaentr-o loj\xc4\x83", dar \xc8\x99i structur\xc4\x83 ierarhic\xc4\x83._NEWLINE__NEWLINE_Acest ultim sens a fost conturat \xc3\xaen anul 1758, \xc3\xaen Fran\xc8\x9ba, o dat\xc4\x83 cu na\xc8\x99terea Ritului \xc3\x8emp\xc4\x83ra\xc8\x9bilor Orientului \xc8\x99i Occidentului, numit \xc8\x99i "al Perfec\xc8\x9biunii". Aceast\xc4\x83 structur\xc4\x83 de 25 de grade s-a autodenumit Rit, probabil cu inten\xc8\x9bia de a accentua concep\xc8\x9bia unitar\xc4\x83 a riturilor ei de ini\xc8\x9biere \xc8\x99i de trecere de la un grad la altul. Riturile puse \xc3\xaen practic\xc4\x83 cu ajutorul ritualurilor sunt, \xc3\xaen acela\xc8\x99i timp, ini\xc8\x9biatice, ezoterice \xc8\x99i tradi\xc8\x9bionale._NEWLINE_C\xc3\xa2teva exemple de ritualuri masonice sunt: ritualul de deschidere \xc8\x99i \xc3\xaenchidere a lucr\xc4\x83rilor lojii, ritualul de ini\xc8\x9biere, ritualul lan\xc8\x9bului de unire, ritualul instal\xc4\x83rii \xc3\xaen func\xc8\x9bie a Venerabilului \xc8\x99i a ofi\xc8\x9berilor lojei etc._NEWLINE_\xc3\x8en prezent, \xc3\xaen lume exist\xc4\x83 peste 100 de rituri masonice. Cele mai cunoscute fiind Ritul York, Ritul Sco\xc8\x9bian Antic \xc8\x99i Acceptat, Ritul Francez, Ritul Swedenborg, Ritul Memphis-Misra\xc3\xafm, Ritul Sco\xc8\x9bian Primitiv, Ritul Sco\xc8\x9bian Rectificat, Ritul suedez, Ritul Sco\xc8\x9bian Cerneau etc. Ritul de York este considerat cel mai vechi din lume (prima adunare fiind consemnat\xc4\x83 \xc3\xaen anul 926), iar Ritul Sco\xc8\x9bian Antic \xc8\x99i Acceptat este cel mai r\xc4\x83sp\xc3\xa2ndit \xc3\xaen lume.'